
ЕЎРАЗІЙСКІ МІЖУРАДАВЫ САВЕТ


РАШЭННЕ

	«30» верасня 2025 г.
	         № 6
	   г. Мінск



Аб зацвярджэнні Палажэння аб распрацоўцы і рэалізацыі міждзяржаўных праграм у прамысловай сферы

З мэтай рэалізацыі пункта 9 артыкула 92 Дагавора аб Еўразійскім эканамічным саюзе ад 29 мая 2014 года і пункта 2 Пратакола аб прамысловым супрацоўніцтве (дадатак № 27 да ўказанага Дагавора) Еўразійскі міжурадавы савет вырашыў:
1. Зацвердзіць прыкладзенае Палажэнне аб распрацоўцы і рэалізацыі міждзяржаўных праграм у прамысловай сферы.
2. Устанавіць, што патрабаванне аб удзеле ў рэалізацыі міждзяржаўнай праграмы ў прамысловай сферы зацікаўленых суб’ектаў не менш чым з 3 дзяржаў – членаў Еўразійскага эканамічнага саюза, прадугледжанае пунктам 3 Палажэння, зацверджанага гэтым Рашэннем, не распаўсюджваецца на міждзяржаўныя праграмы ў прамысловай сферы, распараджэнне аб распрацоўцы якіх прынята Саветам Еўразійскай эканамічнай камісіі да ўступлення гэтага Рашэння ў сілу.
3. Прызнаць страціўшымі сілу:
Рашэнне Еўразійскага міжурадавага савета ад 2 лютага 2018 г. № 1 «Аб зацвярджэнні Палажэння аб распрацоўцы, фінансаванні і рэалізацыі міждзяржаўных праграм і праектаў у прамысловай сферы»;
Рашэнне Еўразійскага міжурадавага савета ад 3 лютага 2023 г. № 1 «Аб унясенні змяненняў у Палажэнне аб распрацоўцы, фінансаванні і рэалізацыі міждзяржаўных праграм і праектаў у прамысловай сферы».
4. Гэта Рашэнне ўступае ў сілу па сканчэнні 30 каляндарных дзён з даты яго афіцыйнага апублікавання, але не раней за 1 студзеня 2026 г.
 
Члены Еўразійскага Міжурадавага савета:

	Ад Рэспублікі
Арменія
	Ад Рэспублікі
Беларусь
	Ад Рэспублікі
Казахстан
	Ад Кыргызскай
Рэспублікі
	Ад Расійскай
Федэрацыі

	ЗАЦВЕРДЖАНА
Рашэннем Еўразійскага
міжурадавага савета
ад 30 верасня 2025 г. № 6
	

	
	



ПАЛАЖЭННЕ
аб распрацоўцы і рэалізацыі міждзяржаўных праграм 
у прамысловай сферы
I. Агульныя палажэнні
1. Гэта Палажэнне вызначае формы, парадак і механізм распрацоўкі і рэалізацыі міждзяржаўных праграм у прамысловай сферы (далей – праграмы), накіраванай на развіццё прамысловага супрацоўніцтва ў рамках Еўразійскага эканамічнага саюза (далей – Саюз) на ўзаемавыгаднай аснове.
2. Для мэт гэтага Палажэння выкарыстоўваюцца паняцці, якія азначаюць наступнае:
«ініцыятыва аб распрацоўцы праграмы» – матываваная прапанова, якая ўтрымлівае інфармацыю аб мэтазгоднасці распрацоўкі праграмы;
«ініцыятар распрацоўкі праграмы» – удзельнік еўразійскай тэхналагічнай платформы, які вызначаецца ў адпаведнасці з палажэннем аб фарміраванні і функцыянаванні еўразійскіх тэхналагічных платформаў, што зацвярджаецца Еўразійскім міжурадавым саветам, або орган дзяржаўнай улады ці арганізацыя дзяржавы – члена Саюза, упаўнаважаныя ўрадам дзяржавы-члена;
«нацыянальныя заказчыкі» – органы дзяржаўнай улады дзяржаў – членаў Саюза, якія прымаюць удзел у распрацоўцы і рэалізацыі праграмы і кантролі за ходам мерапрыемстваў і (або) работ у рамках праграмы, што выконваюцца на тэрыторыі дзяржавы-члена;
«нацыянальны заказчык-каардынатар» – адзін з нацыянальных заказчыкаў, які каардынуе дзейнасць нацыянальных заказчыкаў дзяржавы – члена Саюза пры распрацоўцы і рэалізацыі праграмы;
«адказны за рэалізацыю праграмы» – удзельнік еўразійскай тэхналагічнай платформы або іншая асоба, вызначаная Саветам Еўразійскай эканамічнай камісіі, якія ажыццяўляюць каардынацыю дзейнасці па распрацоўцы і рэалізацыі праграмы, а таксама падрыхтоўку зводнай гадавой справаздачы аб выніках яе рэалізацыі;
«падпраграма» – структурны элемент праграмы, сфарміраваны для рэалізацыі мерапрыемстваў у рамках вырашэння адной з задач праграмы, пастаўленых для дасягнення яе мэт;
«праграма» – сумесная праграма пры ўдзеле дзяржаў – членаў Саюза па рэалізацыі комплексу ўзаемаўвязаных па рэсурсах, тэрмінах ажыццяўлення падпраграм і (або) праектаў з мэтай забеспячэння эфектыўнага вырашэння пастаўленых інтэграцыйных задач у рамках Саюза ў сферы інавацыйнага развіцця і прамысловага супрацоўніцтва;
«праект» – структурны элемент праграмы, які ўяўляе сабой арганізацыйна-гаспадарчыя, навукова-даследчыя, доследна-канструктарскія, вытворчыя і іншыя мерапрыемствы па стварэнні прадукту, накіраваныя на дасягненне мэт праграмы;
«удзельнікі праграмы» – нацыянальныя заказчыкі і ўдзельнікі еўразійскіх тэхналагічных платформаў, якія забяспечваюць распрацоўку і рэалізацыю праграмы і (або) удзельнікі ў фінансаванні яе распрацоўкі і рэалізацыі, а таксама юрыдычныя асобы і індывідуальныя прадпрымальнікі, якія прыцягваюцца для яе рэалізацыі ў адпаведнасці з грамадзянска-прававымі дагаворамі, заключанымі з адказным за рэалізацыю праграмы, або нацыянальным заказчыкам-каардынатарам, або нацыянальнымі заказчыкамі.
3. Праграма рэалізуецца ў праектным фармаце, які прадугледжвае ўдзел зацікаўленых суб’ектаў не менш чым з 3 дзяржаў – членаў Саюза (далей – дзяржавы-члены), з афіцыйным пацвярджэннем нацыянальных заказчыкаў-каардынатараў і нацыянальных заказчыкаў урадамі адпаведных дзяржаў-членаў. Праграма распрацоўваецца на перыяд, неабходны для дасягнення пастаўленых у ёй мэт (але не больш чым на 5 гадоў).
Структурнымі элементамі праграмы могуць быць падпраграмы і праекты, якія ажыццяўляюцца шляхам рэалізацыі мерапрыемстваў, узаемаўвязаных па рэсурсах, удзельніках праграмы і тэрмінах, якія зацвярджаюцца ў складзе падпраграм і праектаў. Праграма можа ўяўляць сабой сукупнасць частак (сегментаў) дзяржаўных праграм, што рэалізуюцца дзяржавамі-членамі ў адпаведных галінах прамысловасці, парадак распрацоўкі, рэалізацыі, фінансавання і кантролю за выкананнем якіх устанаўліваецца ў адпаведнасці з заканадаўствам дзяржаў-членаў.
4. Праграма павінна адпавядаць:
а) мэтам каардынацыі міждзяржаўных і (або) міжгаліновых сувязей і забеспячэння ўзаемадзеяння тэхналагічна спалучаных галін і асобных прадпрыемстваў, паглыблення кааперацыйных сувязей, стварэння аптымальных умоў для развіцця прамысловай вытворчасці;
б) прынцыповай навізне і перспектыўнасці тэхнічных, арганізацыйных і іншых рашэнняў, неабходных для шырокага распаўсюджвання інавацый і павышэння канкурэнтаздольнасці прамысловай прадукцыі.
5. Распрацоўка і рэалізацыя праграмы ўключае ў сябе падрыхтоўку ініцыятывы аб распрацоўцы праграмы, разгляд ініцыятывы аб распрацоўцы праграмы, распрацоўку праекта праграмы, разгляд і зацвярджэнне праграмы, рэалізацыю і маніторынг выканання праграмы.
II. Падрыхтоўка і разгляд ініцыятывы 
аб распрацоўцы праграмы
6. Падрыхтоўку ініцыятывы аб распрацоўцы праграмы арганізуе ініцыятар распрацоўкі праграмы.
7. Ініцыятар распрацоўкі праграмы накіроўвае ў Еўразійскую эканамічную камісію (далей – Камісія) ініцыятыву аб распрацоўцы праграмы.
8. Ініцыятыва аб распрацоўцы праграмы павінна ўтрымліваць:
а) меркаванае найменне праграмы;
б) вызначэнне праблемы, абгрунтаванне мэтазгоднасці распрацоўкі праграмы, характарыстыку і прагноз развіцця сітуацыі ў разгляданай сферы;
в) мэты і задачы праграмы, а таксама пералік магчымых падпраграм (праектаў) і мерапрыемстваў, неабходных для яе рэалізацыі;
г) папярэднюю ацэнку эфектыўнасці рэалізацыі праграмы, укаранення вынікаў і інавацыйных распрацовак;
д) меркаваныя аб’ёмы і крыніцы фінансавання, у тым ліку пазабюджэтныя, тэрміны распрацоўкі і рэалізацыі праграмы;
е) тэхніка-эканамічнае абгрунтаванне інвестыцый, неабходных для рэалізацыі праграмы;
ж) інфармацыю аб ініцыятару распрацоўкі праграмы;
з) інфармацыю аб меркаваных удзельніках праграмы з пацвярджальнымі пісьмамі ад такіх удзельнікаў.
9. Структурнае падраздзяленне Камісіі, у кампетэнцыю якога ўваходзяць пытанні прамысловага супрацоўніцтва, на працягу 1 месяца з даты паступлення ініцыятывы аб распрацоўцы праграмы разглядае ўказаную ініцыятыву і ў выпадку яе адпаведнасці патрабаванням, указаным у пункце 8 гэтага Палажэння, накіроўвае ва ўрады дзяржаў-членаў для разгляду.
10. Урады дзяржаў-членаў па выніках разгляду ініцыятывы аб распрацоўцы праграмы не пазней за 3 месяцы з даты яе атрымання прадстаўляюць у Камісію інфармацыю аб магчымасці і ўмовах удзелу ў праграме (уключаючы звесткі аб удзельніках праграмы, у тым ліку нацыянальных заказчыках, крыніцах і аб’ёмах фінансавання мерапрыемстваў праграмы, узгодненых ва ўстаноўленым парадку на нацыянальным узроўні).
Урады дзяржаў-членаў накіроўваюць у Камісію прапановы па карэкціроўцы ініцыятывы аб распрацоўцы праграмы (пры неабходнасці), а ў выпадку незацікаўленасці ў ёй інфармуюць аб гэтым Камісію.
11. Дастатковай умовай для працягу падрыхтоўкі і распрацоўкі праграмы з’яўляецца наяўнасць пацвярджэння ўдзелу ад 3 дзяржаў-членаў.
12. Структурнае падраздзяленне Камісіі, у кампетэнцыю якога ўваходзяць пытанні прамысловага супрацоўніцтва, накіроўвае атрыманую ад урадаў дзяржаў-членаў інфармацыю ініцыятару распрацоўкі праграмы.
Ініцыятар распрацоўкі праграмы пасля атрымання інфармацыі ад урадаў дзяржаў-членаў аб магчымасці і ўмовах удзелу ў праграме дапрацоўвае ініцыятыву аб распрацоўцы праграмы і накіроўвае яе ў Камісію.
13. Пры адпаведнасці ініцыятывы аб распрацоўцы праграмы патрабаванням, устаноўленым гэтым раздзелам, Камісія ва ўстаноўленым парадку прадстаўляе яе на разгляд Саветам Камісіі.
14. Савет Камісіі прымае распараджэнне аб распрацоўцы праграмы і вызначэнні адказнага за рэалізацыю праграмы.
III. Распрацоўка праекта праграмы, 
разгляд і зацвярджэнне праграмы
15. Адказны за рэалізацыю праграмы, вызначаны распараджэннем Савета Камісіі, арганізуе распрацоўку праграмы і ажыццяўляе яе ўзгадненне з нацыянальнымі заказчыкамі-каардынатарамі.
Выдаткі на распрацоўку праграмы нясуць адказны за рэалізацыю праграмы і ініцыятар распрацоўкі праграмы за кошт уласных і (або) прыцягнутых ва ўстаноўленым заканадаўствам дзяржаў-членаў парадку сродкаў. Пры распрацоўцы праекта праграмы могуць быць выкарыстаны вынікі навукова-даследчых работ, якія праводзяцца ў адпаведнасці з планам навукова-даследчых работ, што зацвярджаецца Калегіяй Камісіі.
16. Адказны за рэалізацыю праграмы накіроўвае ў Камісію ўзгоднены з нацыянальнымі заказчыкамі-каардынатарамі і нацыянальнымі заказчыкамі праект праграмы.
17. Праект праграмы павінен уключаць у сябе наступныя раздзелы:
а) пашпарт праграмы паводле формы згодна з дадаткам да гэтага Палажэння;
б) змест праблемы, абгрунтаванне актуальнасці і мэтазгоднасці распрацоўкі і рэалізацыі праграмы для вырашэння пэўных задач;
в) мэты, задачы, тэрміны і этапы рэалізацыі праграмы;
г) пералік падпраграм, праектаў і мерапрыемстваў з указаннем тэрмінаў іх рэалізацыі, адказнага за рэалізацыю праграмы, нацыянальных заказчыкаў-каардынатараў, нацыянальных заказчыкаў, удзельнікаў праграмы;
д) мэтавыя індыкатары (паказчыкі) ацэнкі дасягнення мэт і рашэння задач праграмы;
е) фінансавае забеспячэнне (парадак фінансавання, а таксама рэсурснае забеспячэнне з указаннем крыніц, у тым ліку пазабюджэтных, і аб’ёмаў фінансавання з размеркаваннем па падпраграмах, праектах, мерапрыемствах праграмы і па гадах рэалізацыі праграмы). Мерапрыемствы праграмы і чарговасць іх правядзення павінны быць увязаны з прагназаванымі аб’ёмамі фінансавання (на ўвесь перыяд рэалізацыі праграмы);
ж) кіраванне рэалізацыяй праграмы, а таксама механізм кантролю за яе выкананнем;
з) прынцыпы і парадак размеркавання ўласнасці, у тым ліку інтэлектуальнай, створанай у выніку рэалізацыі праграмы;
і) чаканыя вынікі рэалізацыі праграмы;
к) ацэнка сацыяльна-эканамічных, экалагічных і іншых наступстваў рэалізацыі праграмы;
л) методыка ацэнкі эфектыўнасці рэалізацыі праграмы.
18. Да праекта праграмы прыкладаюцца:
а) тлумачальная запіска з сацыяльна-эканамічным і тэхніка-эканамічным абгрунтаваннем інвестыцый, неабходных для рэалізацыі праграмы, а таксама з адпаведнымі разлікамі і абгрунтаваннямі аб’ёмаў фінансавання мерапрыемстваў праграмы;
б) вынікі спецыялізаваных экспертыз (тэхнічных, экалагічных, медыцынскіх і да т.п.) у выпадку, калі ў адпаведнасці з заканадаўствам дзяржавы-члена, на тэрыторыі якой ажыццяўляюцца мерапрыемствы і работы ў рамках рэалізацыі праграмы, патрабуецца іх правядзенне;
в) копіі грамадзянска-прававых дагавораў аб фінансаванні распрацоўкі і рэалізацыі праграмы (пры наяўнасці);
г) пісьмы аб намерах, якія пацвярджаюць фінансаванне праграмы з пазабюджэтных крыніц (пры неабходнасці);
д) дакументы, прадстаўленыя ўрадамі дзяржаў-членаў у адпаведнасці з пунктам 10 гэтага Палажэння;
е) пацвярджальныя пісьмы ад меркаваных удзельнікаў праграмы;
ж) копія распараджэння Савета Камісіі аб распрацоўцы праграмы.
19. Камісія на працягу 1 месяца з даты паступлення праекта праграмы разглядае яго і ў выпадку адпаведнасці гэтаму Палажэнню накіроўвае ва ўрады дзяржаў-членаў для разгляду, а ў выпадку неадпаведнасці – адказнаму за рэалізацыю праграмы для дапрацоўкі. Тэрмін такой дапрацоўкі складае не больш за 1 месяц з даты атрымання заўваг Камісіі.
20. Урады дзяржаў-членаў на працягу 1 месяца з даты атрымання імі праекта праграмы ў адпаведнасці з пунктам 19 гэтага Палажэння накіроўваюць у Камісію свае заўвагі і прапановы.
Камісія на працягу 1 тыдня з дня паступлення заўваг і прапаноў урадаў дзяржаў-членаў па праекце праграмы накіроўвае іх адказным за рэалізацыю праграмы.
Адказны за рэалізацыю праграмы на працягу 1 месяца з даты атрымання заўваг і прапаноў урадаў дзяржаў-членаў па праекце праграмы дапрацоўвае яго і накіроўвае ў Камісію.
Камісія накіроўвае дапрацаваны праект праграмы ва ўрады дзяржаў-членаў на ўзгадненне.
21. Узгоднены ўрадамі дзяржаў-членаў праект праграмы Камісія ва ўстаноўленым парадку накіроўвае для разгляду Еўразійскім міжурадавым саветам.
22. Рашэнне аб зацвярджэнні праграмы прымаецца Еўразійскім міжурадавым саветам.
23. У выпадку калі па сканчэнні 2 гадоў з даты ўступлення ў сілу распараджэння Савета Камісіі аб распрацоўцы праграмы праект праграмы не быў прадстаўлены ў Камісію ў адпаведнасці з пунктамі 16–18 гэтага Палажэння, структурнае падраздзяленне Камісіі, у кампетэнцыю якога ўваходзяць пытанні прамысловага супрацоўніцтва, з мэтай вырашэння ўзніклых праблем арганізуе нараду з удзелам адказнага за рэалізацыю праграмы, нацыянальных заказчыкаў-каардынатараў, нацыянальных заказчыкаў, прадстаўнікоў Камісіі.
Па выніках указанай нарады член Калегіі Камісіі, у кампетэнцыю якога ўваходзяць пытанні прамысловага супрацоўніцтва, прымае рашэнне аб узгадненні тэрмінаў рашэння ў працэсе распрацоўкі праграмы ўзніклых праблем або аб ініцыяванні спынення распрацоўкі праграмы.
Савет Камісіі прымае распараджэнне аб спыненні распрацоўкі праграмы.
IV. Рэалізацыя і маніторынг выканання праграмы
24. Рэалізацыя праграмы ажыццяўляецца на аснове грамадзянска-прававых дагавораў, якія заключаюцца ва ўстаноўленым заканадаўствам дзяржаў-членаў парадку адказным за рэалізацыю праграмы, удзельнікамі праграмы, нацыянальнымі заказчыкамі-каардынатарамі, нацыянальнымі заказчыкамі. Указаныя дагаворы вызначаюць правы і абавязкі бакоў і рэгулююць іх адносіны.
25. У рамках кантролю адказны за рэалізацыю праграмы штогод, да 1 красавіка, накіроўвае ў Камісію зводную гадавую справаздачу аб выніках рэалізацыі праграмы за папярэдні год, якая ўтрымлівае:
а) звесткі аб выніках рэалізацыі праграмы за справаздачны год;
б) звесткі аб крыніцах і аб’ёмах фінансавання праграмы ў справаздачным перыядзе з разбіўкай па падпраграмах, праектах і мерапрыемствах, а таксама даныя аб мэтавым выкарыстанні сродкаў, выдзеленых на фінансаванне праграмы, прычынах няпоўнага асваення фінансавых сродкаў, вывады і прапановы аб напрамках выкарыстання ў наступным годзе ўтвораных астаткаў фінансавых сродкаў;
в) звесткі аб ступені дасягнення значэнняў мэтавых індыкатараў (паказчыкаў), адпаведнасці фактычных выдаткаў зацверджаным выдаткам, наяўнасці незавершаных работ, іх аб’ёмах і стане;
г) звесткі аб укараненні і эфектыўнасці інавацыйных распрацовак;
д) звесткі аб выніках навукова-даследчых і доследна-канструктарскіх работ і ўкаранення інавацыйных распрацовак;
е) ацэнку эфектыўнасці рэалізацыі праграмы ў адпаведнасці з вызначанай у праграме методыкай, уключаючы разлікі;
ж) ацэнку сацыяльна-эканамічных, экалагічных і іншых наступстваў рэалізацыі праграмы;
з) прапановы аб унясенні змяненняў у праграму (пры неабходнасці).
26. Кантроль за выкананнем праграмы ажыццяўляецца ў парадку, устаноўленым праграмай, у адпаведнасці з наступнымі этапамі:
а) удзельнікі праграмы ад кожнай дзяржавы-члена складаюць і накіроўваюць адпаведнаму нацыянальнаму заказчыку-каардынатару гадавую справаздачу аб выкананні, выкананні не ў поўным аб’ёме або невыкананні (з указаннем прычын) мерапрыемстваў праграмы і звесткі аб дасягненні або недасягненні мэтавых індыкатараў (паказчыкаў) праграмы;
б) нацыянальныя заказчыкі-каардынатары складаюць і накіроўваюць адказнаму за рэалізацыю праграмы гадавую справаздачу аб выкананні, выкананні не ў поўным аб’ёме або невыкананні (з указаннем прычын) мерапрыемстваў праграмы і звесткі аб дасягненні або недасягненні мэтавых індыкатараў (паказчыкаў) праграмы;
в) адказны за рэалізацыю праграмы на падставе гадавых справаздач нацыянальных заказчыкаў-каардынатараў фарміруе зводную гадавую справаздачу аб выніках рэалізацыі праграмы за папярэдні год і накіроўвае яе ў Камісію;
г) Камісія штогод ва ўстаноўленым парадку інфармуе Савет Камісіі або Еўразійскі міжурадавы савет (пры неабходнасці) аб ходзе рэалізацыі праграм за мінулы год.
27. Пры неабходнасці адказны за рэалізацыю праграмы не пазней за III квартал бягучага года ўносіць у Камісію прапанову аб унясенні ў праграму змяненняў, у тым ліку аб прадаўжэнні тэрміну яе рэалізацыі.
Абгрунтаванне прадаўжэння тэрміну рэалізацыі праграмы павінна ўключаць у сябе звесткі аб выніках яе рэалізацыі за справаздачны перыяд, аналіз прычын, па якіх праграма, асобныя падпраграмы, праекты і (або) мерапрыемствы не былі рэалізаваны ва ўстаноўлены тэрмін, а таксама пацвярджэнне актуальнасці нявырашаных праблем і інфармацыю аб крыніцах і аб’ёмах фінансавання рэалізацыі праграмы. Рашэнне аб прадаўжэнні прымаецца Еўразійскім міжурадавым саветам.
28. Камісія па ўзгадненні з дзяржавамі-членамі разглядае прапанову аб унясенні ў праграму змяненняў, у тым ліку аб прадаўжэнні тэрміну рэалізацыі праграмы, і ва ўстаноўленым парадку прадстаўляе яе для разгляду Еўразійскім міжурадавым саветам.
Тэрмін рэалізацыі праграмы можа працягвацца не больш чым на 2 гады, падпраграмы або праекта – у межах прадаўжэння тэрміну рэалізацыі праграмы.
29. Па выніках рэалізацыі праграмы адказны за рэалізацыю праграмы рыхтуе выніковую справаздачу і прадстаўляе яе ў Камісію для накіравання ва ўрады дзяржаў-членаў для разгляду. Тэрмін разгляду выніковай справаздачы складае не больш за 1 месяц. Узгодненую ўрадамі дзяржаў-членаў выніковую справаздачу Камісія ва ўстаноўленым парадку прадстаўляе для разгляду Еўразійскім міжурадавым саветам.
V. Фінансаванне рэалізацыі праграмы
30. Фінансаванне рэалізацыі праграмы можа ажыццяўляцца за кошт бюджэтных сродкаў зацікаўленых дзяржаў-членаў і (або) пазабюджэтных сродкаў. Парадак фінансавання вызначаецца ў праграме.
Пры фінансаванні рэалізацыі праграмы за кошт бюджэтных сродкаў дзяржаў-членаў кожная дзяржава-член забяспечвае фінансаванне часткі праграмы ў рамках рэалізацыі дзяржаўных праграм у адпаведнасці са сваім заканадаўствам.
Пры фінансаванні рэалізацыі праграмы за кошт пазабюджэтных сродкаў ініцыятар распрацоўкі праграмы прадстаўляе ў Камісію інфармацыю аб магчымых варыянтах фінансавання і патэнцыяльных інвестарах з прыкладаннем пацвярджальных дакументаў аб намеры фінансавання.
31. Крыніцамі фінансавання рэалізацыі праграмы могуць быць пазабюджэтныя сродкі (уключаючы ўзносы арганізацый дзяржаўнага і недзяржаўнага сектараў эканомікі).
Пазабюджэтнымі сродкамі могуць быць сродкі, прадугледжаныя прыватным партнёрам для рэалізацыі праектаў дзяржаўна-прыватнага партнёрства, уласныя сродкі арганізацый, крэдыты банкаў, сродкі інвестараў, сродкі асоб, зацікаўленых у рэалізацыі праграмы або асобных мерапрыемстваў праграмы, і да т.п.
32. Пры ўдзеле ў праграме ўрадаў зацікаўленых дзяржаў-членаў і (або) упаўнаважаных імі органаў дзяржаўнай улады крыніцамі фінансавання рэалізацыі праграмы разам з пазабюджэтнымі крыніцамі могуць быць сродкі бюджэтаў такіх дзяржаў-членаў, прадугледжаныя на поўнае або частковае фінансаванне нацыянальных частак сумесных навукова-даследчых работ і навукова-даследчых і доследна-канструктарскіх работ дзяржаў-членаў, мерапрыемстваў у рамках дзяржаўных праграм, а таксама інструменты дзяржаўнай падтрымкі ў адпаведнасці з заканадаўствам дзяржаў-членаў.
33. Валюта, у якой будзе ажыццяўляцца фінансаванне рэалізацыі мерапрыемстваў праграмы, вызначаецца ў праграме.
34. Праграмы, якія фінансуюцца ў рамках дзяржаўных праграм, павінны быць зацверджаны да 1 красавіка года, што папярэднічае году, у якім гэтыя праграмы будуць фінансавацца.
35. Забеспячэнне фінансавання нацыянальных частак праграмы за кошт сродкаў бюджэтаў зацікаўленых дзяржаў-членаў у аб’ёмах, устаноўленых у зацверджанай Еўразійскім міжурадавым саветам у адпаведнасці з пунктам 22 гэтага Палажэння праграме, з’яўляецца абавязковым.
VI. Парадак датэрміновага спынення рэалізацыі праграмы
36. Падставамі для датэрміновага спынення рэалізацыі праграмы з’яўляюцца:
а) непрадстаўленне зводнай гадавой справаздачы ў Камісію, прадугледжанай пунктам 25 гэтага Палажэння;
б) спыненне фінансавання праграмы.
37. У выпадку ўзнікнення падставы, прадугледжанай падпунктам «а» пункта 36 гэтага Палажэння, член Калегіі Камісіі, у кампетэнцыю якога ўваходзяць пытанні прамысловага супрацоўніцтва, прымае рашэнне аб ініцыяванні датэрміновага спынення рэалізацыі праграмы.
38. У выпадку ўзнікнення падставы, прадугледжанай падпунктам «б» пункта 36 гэтага Палажэння, адказны за рэалізацыю праграмы падрыхтоўвае матываванае заключэнне аб датэрміновым спыненні рэалізацыі праграмы, якое падлягае ўзгадненню з нацыянальнымі заказчыкамі-каардынатарамі.
У выпадку ўзгаднення матываванага заключэння аб датэрміновым спыненні рэалізацыі праграмы нацыянальныя заказчыкі-каардынатары сумесна з адказным за рэалізацыю праграмы фарміруюць і накіроўваюць у Камісію зводны выніковы даклад аб датэрміновым спыненні праграмы з прыкладаннем да яго неабходных дакументаў, інфармацыі і матэрыялаў, уключаючы прапановы, датычныя правоў валодання, карыстання і распараджэння аб’ектамі ўласнасці (уключаючы інтэлектуальную ўласнасць), створанымі і (або) набытымі за кошт бюджэтных і пазабюджэтных сродкаў у ходзе рэалізацыі праграмы, а таксама прапановы аб камерцыялізацыі вынікаў, атрыманых у ходзе рэалізацыі праграмы.
39. Камісія прадстаўляе прапанову аб датэрміновым спыненні праграмы для разгляду Еўразійскім міжурадавым саветам.
Рашэнне аб датэрміновым спыненні праграмы прымаецца Еўразійскім міжурадавым саветам.

